B4-0228, 0236, 0267, 0270, 0283 και 0291/95

Ψήφισμα σχετικά με την παραμεθόριο διένεξη που αντιπαραθέτει το Περού στον Ισημερινό

Το Ευρωπαϊκό Κοινοβούλιο,

Α. εκφράζοντας την ανησυχία του για την αναζωπύρωση, από τα τέλη Ιανουαρίου 1993, της παραμεθορίου διαφοράς μεταξύ Περού και Ισημερινού η οποία είχε ως αποτέλεσμα την κλιμάκωση των στρατιωτικών εχθροπραξιών μεταξύ των στρατευμάτων των δυο χωρών,

Β. ανησυχώντας για τις ένοπλες αναμετρήσεις που σημειώθηκαν και που προκάλεσαν πολλά θύματα και μετακινήσεις αμάχων στη διαμεθοριακή επίμαχη περιοχή,

Γ. ανησυχώντας για την κατάσταση των ιθαγενών πληθυσμών που διαβιούν εκατέρωθεν των συνόρων ήτοι στην περιοχή ακριβώς όπου διεξάγονται οι επιχειρήσεις,

Δ. καταγγέλλοντας αφενός την ανησυχητική κατάσταση στην οποία βρίσκονται οι πληθυσμοί που ζούν στην περιοχή των διενέξεων απ´όπου εκτοπίστηκαν (σύμφωνα με την Λατινοαμερικανική Ένωση για τα Ανθρώπινα Δικαιώματα) 15.000 και πλέον άτομα, στην πλειοψηφία τους γυναικόπαιδα τεσσάρων αυτοχθόνων κοινοτήτων που κατοικούσαν και στις δύο πλευρές των συνόρων και αφετέρου τις σοβαρές ζημιές που υπέστη το οικοσύστημα της περιοχής στο οποίο ζούν μοναδικά είδη στον κόσμο,

Ε. ανησυχώντας για τον επανεξοπλισμό και την αυξανόμενη στρατιωτικοποίηση των μεθοριακών περιοχών και των δύο χωρών, η οποία θα μπορούσε να διευρυνθεί και να ενταθεί ακόμη περισσότερο,

ΣΤ. αναγνωρίζοντας την ιδιαίτερη σημασία της διεθνούς μεσολάβησης, και ειδικότερα τον ρόλο που μπορούν να διαδραματίσουν οι αρμόδιοι λατινοαμερικανικοί οργανισμοί για την αναζήτηση ειρηνικής επίλυσης της διαμάχης μέσω διαπραγματεύσεων,

Το Ευρωπαϊκό Κοινοβούλιο,

1. αποδοκιμάζει έντονα την απαράδεκτη απώλεια ανθρωπίνων ζωών στην οποία οδήγησε η στάση που τήρησαν τις τελευταίες ημέρες οι κυβερνήσεις του Περού και του Ισημερινού, και ιδιαίτερα τις επικίνδυνες εθνικιστικές εκκλήσεις, οι οποίες το μόνο που μπορούν να πετύχουν είναι να επιδεινώσουν τις σχέσεις των κατοίκων των δύο χωρών[semigr ]

2. λαμβάνει γνώση των μονοπλεύρων δηλώσεων κατάπαυσης του πυρός, ελπίζοντας ότι η κατάσταση θα εξομαλυνθεί, ζητεί ωστόσο σθεναρά από τις κυβερνήσεις του Περού και του Ισημερινού να αποδεχθούν επισήμως την παύση των εχθροπραξιών[semigr ]

3. ζητεί από την Διεθνή Κοινότητα να μην εξάγει όπλα προς τον Ισημερινό και το Περού μέχρις ότου λήξει η διένεξη και μέχρις ότου εξευρεθεί ειρηνική λύση του προβλήματος[semigr ]

4. εφιστά την προσοχή στην τεράστια ζημία που μπορεί να προκαλέσει η σύγκρουση στις οικονομίες των δύο χωρών, πράγμα που θα οδηγήσει στη δημιουργία κλίματος διεθνούς δυσπιστίας και θα αποθαρρύνει τις προσπάθειες συνεργασίας για ανάπτυξη που καταβάλλει στην περιοχή η Ευρωπαϊκή Ένωση, εξέλιξη από την οποία θα πληγούν ιδιαίτερα τα πιο αδύναμα κοινωνικά στρώματα[semigr ]

5. υπογραμμίζει ότι η διπλωματική διαπραγμάτευση είναι η μόνη κατάλληλη και αποτελεσματική οδός για να τεθεί τέρμα στη σύγκρουση, και συνεπώς παροτρύνει επιμόνως τα δύο μέρη να εντείνουν τις διπλωματικές προσπάθειες για να επιτευχθεί η ειρηνική επίλυση της διαφοράς[semigr ]

6. υποστηρίζει τις προσπάθειες που καταβάλλουν, ως προνομιακοί μεσολαβητές, οι εγγυήτριες χώρες του Πρωτοκόλλου του Ρίο ντε Ιανέϊρο (Αργεντινή, Βραζιλία, Χιλή και ΗΠΑ), για να τεθεί οριστικά τέρμα στην από μακρού υφιστάμενη εδαφική αυτή διαφορά μεταξύ των δύο χωρών[semigr ]

7. καλεί το Συμβούλιο να εξετάσει τη δυνατότητα μεσολαβήσεώς του, σε περίπτωση που ζητηθεί από τα μέρη, στην αναζήτηση μιας οριστικής και ειρηνικής επίλυσης της μεθοριακής αυτής διαφοράς που έχει φέρει αντιμέτωπες τις δύο χώρες[semigr ]

8. συνιστά επιμόνως στις κυβερνήσεις του Περού και του Ισημερινού να λάβουν όλα τα αναγκαία μέτρα για την ασφάλεια του τοπικού πληθυσμού και, ιδιαίτερα, των ιθαγενών κοινοτήτων που βρίσκονται στην ίδια την περιοχή των συγκρούσεων[semigr ]

9. απευθύνει επίσημη έκκληση στις κυβερνήσεις του Περού και του Ισημερινού, και γενικώς σε ολόκληρη την Λατινοαμερικανική κοινότητα, να συνεργαστούν για την επίτευξη μιας δίκαιης συμφωνίας για τη διευθέτηση της διαφοράς και να απόσχουν στο εξής από κάθε ενέργεια που θα έχει ως αποτέλεσμα το να χυθεί έστω και μια σταγόνα αίματος για το εν λόγω ζήτημα[semigr ]

10. αναθέτει στον Πρόεδρό του να διαβιβάσει το παρόν ψήφισμα στις κυβερνήσεις του Ισημερινού και του Περού, στο Συμβούλιο και την Επιτροπή καθώς και στον Οργανισμό Αμερικανικών Κρατών, τον Οργανισμό Ηνωμένων Εθνών, τις εγγυήτριες χώρες του Πρωτοκόλλου του Ρίο, το Κοινοβούλιο των Άνδεων και το Λατινοαμερικανικό Κοινοβούλιο.